b'\n_START_ARTICLE_\nRimantas Krupickas\n_START_PARAGRAPH_\nRimantas Krupickas (1943 m. liepos 9 d. Vilniuje \xe2\x80\x93 2009 m. spalio 23 d. Vilniuje) \xe2\x80\x93 Lietuvos geografas, fizini\xc5\xb3 moksl\xc5\xb3 daktaras, \xc5\xbeygeivi\xc5\xb3 jud\xc4\x97jimo Lietuvoje pradininkas, Tautinio \xc4\x85\xc5\xbeuolyno iniciatorius, Jaun\xc5\xb3j\xc5\xb3 Geograf\xc5\xb3 Mokyklos \xc4\xafk\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nAugo Bir\xc5\xbe\xc5\xb3 kra\xc5\xa1te \xe2\x80\x93 prie Vabalninko, yra knygne\xc5\xa1io Petro Gudelio giminaitis._NEWLINE_1969 m. baig\xc4\x97 Vilniaus universitet\xc4\x85. 1983 m. geografijos moksl\xc5\xb3 kandidatas._NEWLINE_1969\xe2\x80\x931971 m. dirbo Melioracijos ir vandens \xc5\xabkio ministerijoje, 1971\xe2\x80\x931978 m. Lietuvos moksl\xc5\xb3 akademijos Geografijos skyriuje. Nuo 1978 m. Vilniaus pedagoginio instituto (nuo 1992 m. Vilniaus pedagoginis universitetas) d\xc4\x97stytojas, 1993\xe2\x80\x932003 m. Geografini\xc5\xb3 informacini\xc5\xb3 sistem\xc5\xb3 laboratorijos vadovas; nuo 1986 m. docentas._NEWLINE_Nuo 1985 m. vadovavo jo iniciatyva \xc4\xafsteigtai Jaun\xc5\xb3j\xc5\xb3 geograf\xc5\xb3 mokyklai. 1988\xe2\x80\x932001 m. reng\xc4\x97 moksleivi\xc5\xb3 geografijos olimpiadas ir joms vadovavo. Suk\xc5\xabr\xc4\x97 geografijos mokom\xc5\xb3j\xc5\xb3 kompiuterini\xc5\xb3 program\xc5\xb3. 1994\xe2\x80\x932004 m. geografijos mokytojams skirto laikra\xc5\xa1\xc4\x8dio \xe2\x80\x9eGeografijos aidai\xe2\x80\x9c iniciatorius ir vyr. redaktorius. Nuo 2000 m. Lietuvos geograf\xc5\xb3 draugijos viceprezidentas._NEWLINE_Rimantas Krupickas daug prisid\xc4\x97jo prie kra\xc5\xa1totyros ir turizmo populiarinimo Lietuvoje \xe2\x80\x93 organizavo turizmo var\xc5\xbeybas \xe2\x80\x93 maratonus, dom\xc4\x97josi bitininkyste, balt\xc5\xb3 mitologija, o pastaruoju metu ir \xc5\xbeem\xc4\x97s geomagnetini\xc5\xb3 lauk\xc5\xb3 \xc4\xaftakomis. 1966 m. su bendramin\xc4\x8diais pasira\xc5\xa1\xc4\x97 Punios akt\xc4\x85, kuriuo pasi\xc5\xbead\xc4\x97ta siekti tautinio kult\xc5\xabrinio atgimimo._NEWLINE_Mir\xc4\x97 2009 m. spalio 23 d., palaidotas Gilu\xc4\x8di\xc5\xb3 kaimo kapin\xc4\x97se (Elektr\xc4\x97n\xc5\xb3 sav.).\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptys: geomorfologija, aplinkosauga, geografin\xc4\x97 aplinkotyra, geografin\xc4\x97 edukologija, geografijos mokymo kompiuterizacija, geobiolauk\xc5\xb3 geografija, \xc5\xa1ios krypties pradininkas; suk\xc5\xabr\xc4\x97 termin\xc4\x85 virgasfera._NEWLINE_Mokom\xc5\xb3j\xc5\xb3 ir metodini\xc5\xb3 knyg\xc5\xb3 sudarytojas, autorius (\xe2\x80\x9eGeografin\xc4\x97s aplinkotyros metodikos\xe2\x80\x9c 2003 m.) ir vienas autori\xc5\xb3. Visuotin\xc4\x97s lietuvi\xc5\xb3 enciklopedijos straipsni\xc5\xb3 autorius.'